PARLAMENTUL ROMÂNIEI

CAMERA DEPUTAŢILOR
Comisia  pentru  cultură, arte, mijloace de informare în masă

R A P O R T   S U P L I M E N T A R

asupra proiectului de Lege pentru formularea unei rezerve la Convenţia Europeană privind Televiziunea Transfrontieră a Consiliului Europei, adoptată la Strasbourg la 5 mai 1989, şi pentru desemnarea, în conformitate cu prevederile acestei Convenţii, a autorităţilor competente

Proiectul de Lege pentru formularea unei rezerve la Convenţia Europeană privind Televiziunea Transfrontieră a Consiliului Europei, adoptată la Strasbourg la 5 mai 1989, şi pentru desemnarea, în conformitate cu prevederile acestei Convenţii, a autorităţilor competente (PLx 705/2003) a fost transmis Comisiei pentru cultură, arte, mijloace de informare în masă cu adresa nr. 705/17.11.2003, Comisia pentru cultură, arte, mijloace de informare în masă fiind sesizată în fond. Proiectul de Lege a fost trimis, spre avizare, Comisiei juridice, de disciplină şi imunităţi, care a avizat favorabil proiectul de Lege, în forma prezentată de iniţiator. În redactarea raportului, Comisia a ţinut cont şi de avizul emis de Consiliul Legislativ. 

Proiectul de Lege face parte din categoria legilor ordinare, potrivit prevederilor art. 73 din Constituţia României.

Proiectul de Lege, potrivit art. 75 din Constituţie şi art. 86 din Regulamentul Camerei Deputaţilor, este de competenţa decizională a Senatului. 

Proiectul de Lege a fost dezbătut, în procedură de urgenţă, în şedinţa Comisiei din ziua de 18 noiembrie 2003. Ca urmare a deciziei Camerei Deputaţilor, din 24 noiembrie 2003, proiectul de Lege a fost retrimis Comisiei, pentru alcătuirea unui raport suplimentar. Şedinţa Comisiei a avut loc în ziua de 3 decembrie 2003.

În conformitate cu prevederile art. 52 din Regulamentul Camerei Deputaţilor, la dezbaterea proiectului de Lege au participat, ca invitaţi, din partea Ministerului Culturii şi Cultelor, d-nul secretar de stat Ion Antonescu şi d-nul consilier Eugen Cadaru, iar, din partea Consiliului Naţional al Audiovizualului, d-nul vicepreşedinte Gasparik Attila.  


La lucrările Comisiei, în ziua votului final au fost prezenţi 18 deputaţi, din totalul de 19 membri ai Comisiei.


Raportul Comisiei a fost adoptat cu majoritatea voturilor celor prezenţi în sală în momentul votării (13 voturi pentru şi 1 abţinere).


În urma dezbaterii, Comisia pentru cultură, arte, mijloace de informare în masă propune aprobarea proiectului de Lege pentru formularea unei rezerve la Convenţia Europeană privind Televiziunea Transfrontieră a Consiliului Europei, adoptată la Strasbourg la 5 mai 1989, şi pentru desemnarea, în conformitate cu prevederile acestei Convenţii, a autorităţilor competente, cu amendamentele anexate.


Prezentul raport suplimentar înlocuieşte raportul din 20 noiembrie 2003.

PREŞEDINTE,
                                  SECRETAR,







    
Mihai Adrian MĂLAIMARE 

 MÁRTON Árpád Francisc
      


    Consilier, 




    Expert,

    Virgil Ştefan NIŢULESCU 

           Cristina DAN

A M E N D A M E N T E  A D M I S E

la proiectul de Lege pentru formularea unei rezerve la Convenţia Europeană privind Televiziunea Transfrontieră a Consiliului Europei, adoptată la Strasbourg la 5 mai 1989, şi pentru desemnarea, în conformitate cu prevederile acestei Convenţii, a autorităţilor competente

1. 
Art. 1. – România declară, la momentul depunerii instrumentului său de ratificare, că îşi rezervă dreptul de a se opune retransmiterii pe teritoriul său, în cazul în care aceasta nu este conformă cu legislaţia sa naţională, a serviciilor de programe ce conţin publicitate pentru băuturile alcoolizate, conform regulilor prevăzute la art. 15, paragraful 2 din Convenţia Europeană privind Televiziunea Transfrontieră a Consiliului Europei.
Art. 1 se modifică şi va avea următorul cuprins:

Art. 1. – România declară, la data depunerii instrumentului său de ratificare, că, în conformitate cu prevederile Legii audiovizualului nr. 504/2002, cu modificările şi completările ulterioare, îşi rezervă dreptul de a se opune retransmiterii, pe teritoriul său, a serviciilor de programe ce conţin publicitate pentru băuturile alcoolizate, conform regulilor prevăzute la art. 15, paragraful 2 din Convenţia Europeană privind Televiziunea Transfrontieră a Consiliului Europei.

(Amendament propus de Comisie şi de   d-nul deputat Ionel Olteanu)
Pentru un spor de rigoare normativă.

Pentru a indica, în mod clar, actul normativ în vigoare, potrivit căreia România îşi rezervă dreptul de a se opune retransmiterii, pe teritoriul său, a serviciilor de programe ce conţin publicitate pentru băuturile alcoolizate.


2.
Art. 2. – Statul român desemnează următoarele autorităţi competente:

a) Ministerul Culturii şi Cultelor, ca autoritate de cooperare, în conformitate cu prevederile art. 19, paragraful 3, lit. a) – d) din Convenţia Europeană privind Televiziunea Transfrontieră a Consiliului Europei;

b) Consiliul Naţional al Audiovizualului, ca autoritate de cooperare, în conformitate cu prevederile art. 19, paragraful 3, lit. a) – d) din Convenţia Europeană privind Televiziunea Transfrontieră a Consiliului Europei, în ceea ce priveşte aspectele tehnice, şi cu avizul Ministerului Culturii şi Cultelor.
Art. 2 se modifică şi va avea următorul cuprins:

Art. 2. – Statul român desemnează următoarele autorităţi competente:

a) Ministerul Culturii şi Cultelor, ca autoritate de cooperare, în conformitate cu prevederile art. 19, paragraful 3, lit. b) – d) din Convenţia Europeană privind Televiziunea Transfrontieră a Consiliului Europei;

b) Consiliul Naţional al Audiovizualului, ca autoritate de cooperare, în conformitate cu prevederile art. 19, paragraful 3, lit. a) – d) din Convenţia Europeană privind Televiziunea Transfrontieră a Consiliului Europei.

(Amendament propus de d-nii deputaţi Márton Árpád Francisc, Mihai Adrian Mălaimare şi Alexandru Sassu)
Prevederile literei a) din paragraful 3 al art. 19 din Convenţie se referă la nişte atribuţii pe care Ministerul Culturii şi Cultelor nu le are şi nu le poate avea, potrivit legislaţiei României, în vigoare.

Nu există aspecte tehnice pentru care Consiliul Naţional al Audiovizualului să aibă nevoie de un aviz al Ministerului Culturii şi Cultelor, în situaţia în care Consiliul este autoritate competentă în domeniu.

